**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄ - ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 25 Ιανουαρίου 2017, ημέρα Τετάρτη και ώρα 18.10΄, στην Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων, υπό την προεδρία του Προέδρου αυτής, κ. Κωνσταντίνου Δουζίνα, με θέμα ημερήσιας διάταξης:

Επεξεργασία και εξέταση του σχεδίου νόμου του Υπουργείου Εξωτερικών: «Κύρωση του Πρωτοκόλλου για την Προσχώρηση του Μαυροβουνίου στη Συνθήκη του Βορείου Ατλαντικού».

Στη συνεδρίαση παρέστησαν ο Αναπληρωτής Υπουργός Εξωτερικών, κ. Γεώργιος Κατρούγκαλος, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ελένη Αυλωνίτου, Βάλια Βαγιωνάκη, Γιώργος Βαρεμένος, Γιάννης Δέδες, Κωνσταντίνος Δουζίνας, Δημήτριος Εμμανουηλίδης, Αντώνιος Συρίγος, Χρήστος Καραγιαννίδης, Αναστάσιος Πρατζόλης, Νικόλαος Φίλης, Γιαννακίδης Ευστάθιος, Μουσταφά Μουσταφά, Μάκης Μπαλαούρας, Συμεών Μπαλλής, Αριστείδης Μπαλτάς, Γεώργιος Τσόγκας, Νικόλαος Ξυδάκης, Γιώργος Πάντζας, Δημήτρης Ρίζος, Κώστας Σπαρτινός, Ελένη Σταματάκη, Αφροδίτη Σταμπουλή, Ολυμπία Τελιγιορίδου, Μαρία Τριανταφύλλου, Βασίλης Τσίρκας, Σάββας Αναστασιάδης, Αθανάσιος Δαβάκης, Σταύρος Καλαφάτης, Ιωάννης Κεφαλογιάννης, Κωνσταντίνος Κουκοδήμος, Γεώργιος Κουμουτσάκος, Χρήστος Μπουκώρος, Κωνσταντίνος Τασούλας, Κωνσταντίνος Τσιάρας, Ιωάννης Σαχινίδης, Νικόλαος Κούζηλος, Χρήστος Παππάς, Αθανάσιος Θεοχαρόπουλος, Οδυσσέας Κωνσταντινόπουλος, Ανδρέας Λοβέρδος, Ιωάννης Δελής, Χρήστος Κατσώτης, Κωνσταντίνος Κατσίκης, Ιωάννης Σαρίδης, Σπυρίδων Δανέλλης και Αικατερίνη Μάρκου.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Αγαπητές και αγαπητοί συνάδελφοι, αρχίζει η συνεδρίαση της Διαρκούς Επιτροπής Εθνικής Άμυνας και Εξωτερικών Υποθέσεων, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εξωτερικών «Κύρωση του Πρωτοκόλλου για την Προσχώρηση του Μαυροβουνίου στη Συνθήκη του Βορείου Ατλαντικού». Μετά από μία περίοδο ανάπαυλας, θα ξεκινήσουμε από σήμερα με εντατικό ρυθμό τις εργασίες της Διαρκούς Επιτροπής Εθνικής Άμυνας και Εξωτερικών Υποθέσεων.

Τον λόγο έχει η Εισηγήτρια του ΣΥΡΙΖΑ, κυρία Ολυμπία Τελιγιορίδου.

ΟΛΥΜΠΙΑ ΤΕΛΙΓΙΟΡΙΔΟΥ (Εισηγήτρια του ΣΥΡΙΖΑ): Ευχαριστώ, κύριε Πρόεδρε. Με το παρόν σχέδιο νόμου, η Βουλή καλείται να επικυρώσει τη διεύρυνση του Βορειοατλαντικού Συμφώνου με την προσχώρηση της Δημοκρατίας του Μαυροβουνίου με βάση Πρωτόκολλο Προσχώρησης, που υπογράφτηκε στις 19 Μαΐου του 2016, στις Βρυξέλλες.

Για να ισχύσει η Κύρωση του Πρωτοκόλλου, απαιτείται από την Κυβέρνηση του Μαυροβουνίου να κατατεθεί το σχετικό Έγγραφο Προσχώρησης και επίσης, να υπάρχει και η γνωστοποίηση της αποδοχής του από όλα τα συμβαλλόμενα μέρη.

Το γεγονός της προσχώρησης του Μαυροβουνίου στο Βορειοατλαντικό Σύμφωνο αποτελεί, ίσως, μία συζήτηση για ευρύτερο προβληματισμό, σχετικά με τις γεωπολιτικές ανακατατάξεις στα Βαλκάνια και στην Ευρώπη. Ζούμε σε μία εποχή αβεβαιότητας, όπου διαρκεί τουλάχιστον για δύο δεκαετίες και στη διάρκεια των δεκαετιών αυτών, η περιοχή μας έζησε ξανά πολέμους, αλλαγές συνόρων, δημιουργία νέων Κρατών και αναζωπύρωση παλιών εθνικιστικών αντιπαραθέσεων.

Σήμερα, και με δεδομένες τις δύσκολες προκλήσεις, που αντιμετωπίζουμε ως χώρα, τόσο στα εθνικά μας ζητήματα όσο και στα εσωτερικά προβλήματα και το προσφυγικό, είναι προς το συμφέρον της χώρας μας η διεύρυνση της συμμετοχής στους Διεθνείς Οργανισμούς, που ήδη ανήκουμε, γειτονικών χωρών και ιδιαίτερα, μιας χώρας σαν το Μαυροβούνιο, με την οποία μας συνδέουν μακροχρόνιοι δεσμοί φιλίας, βασισμένοι σε κοινούς αγώνες, κοινές αντιλήψεις και κοινές παραδόσεις.

Αυτό βέβαια δεν σημαίνει ότι παραγνωρίζουμε ή υποβαθμίζουμε εκείνες τις πτυχές της διεθνούς πραγματικότητας που μας επιβάλλουν, με βάση και τις πάγιες ιδεολογικές μας αρχές, να διεκδικούμε αποφασιστικά την απαρέγκλιτη εφαρμογή των κανόνων του Διεθνούς Δικαίου, στο πλαίσιο της συμμετοχής μας σε αυτούς τους Οργανισμούς και να στηρίζουμε, παράλληλα, σε όλα τα Διεθνή fora, τις προσπάθειες για την ειρηνική επίλυση των διαφορών, είτε διεθνών είτε περιφερειακών προβλημάτων.

Αυτή θα πρέπει να είναι για εμάς η θέση της χώρας μας, ως μιας χώρας, που αποτελεί εγγύηση ασφάλειας και σταθερότητας στην περιοχή μας, ως μία δύναμη υπεράσπισης της ειρήνης και της συνεργασίας των Λαών.

Πιστεύουμε ότι η Κύρωση του σχεδίου νόμου από την Ελληνική Βουλή θα βοηθήσει στην καλύτερη συνεργασία, και περιφερειακά και σε διεθνές επίπεδο, της δικής μας χώρας. Ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Σαρίδης, γιατί πρέπει να αποχωρήσει.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Ευχαριστώ, κύριε Πρόεδρε. Τον Σεπτέμβριο του 2015, ο πρώην Πρόεδρος των Ηνωμένων Πολιτειών Μπάρακ Ομπάμα δηλώνει πως θα σκεφτόταν την αποστολή πρόσκλησης συμμετοχής στο ΝΑΤΟ προς το Μαυροβούνιο, εάν και εφόσον δεσμευόταν να συνεχίσει την μεταρρυθμιστική του πορεία.

Τον Δεκέμβριο του 2015, ο Μπάρακ Ομπάμα θέλοντας να δείξει σε όλους πως οι πόρτες του ΝΑΤΟ είναι ανοιχτές, «κλείνοντας το μάτι» στη Γεωργία και την Ουκρανία, έστειλε την πρόσκληση ένταξης. Στις 19 Μαΐου του 2016, οι Υπουργοί Εξωτερικών του ΝΑΤΟ υπέγραψαν το Πρωτόκολλο Ένταξης και το Μαυροβούνιο απέκτησε την ιδιότητα του προσκεκλημένου κράτους, οπότε θα μπορούσε να συμμετέχει ως παρατηρητής στις συμμαχικές συνεδριάσεις. Τον Οκτώβριο του 2016, έπειτα από τις προεδρικές εκλογές επανεκλέγεται το κόμμα εκείνο, το οποίο στηρίζει τις μεταρρυθμίσεις, που είχε ζητήσει ο κ. Ομπάμα. Πρέπει να επικυρώσουν το Πρωτόκολλο και οι 28 χώρες μέλη του ΝΑΤΟ, ώστε να ανοίξει ο δρόμος για την ένταξη του Μαυροβουνίου στη Συνθήκη της Ουάσιγκτον, ώστε να γίνει πλήρες μέλος της συμμαχίας.

Η Ρωσία, φυσικά, θεωρεί πως μια τέτοια κίνηση δεν ενισχύει τη σταθερότητα στα Βαλκάνια. Ο λαός του Μαυροβουνίου είναι διχασμένος και όλοι οι αναλυτές γνωρίζουν και αναφέρουν σχετικώς πως υπάρχει κίνδυνος να εκδηλωθούν ταραχές στο εσωτερικό των Βαλκανικών κρατών ως αποτέλεσμα της διαμάχης ΝΑΤΟ - Ρωσίας, με απρόβλεπτες συνέπειες. Με δεδομένη τη στροφή της νέας ηγεσίας των Ηνωμένων Πολιτειών σε σχέση με τον ρόλο και την αποστολή του ΝΑΤΟ προκύπτει το ερώτημα: Είναι επαρκώς ενημερωμένη η Επιτροπή μας, ώστε να είναι σε θέση να σταθμίσει τις συνέπειες της σημερινής μας απόφασης, όποια κι αν είναι αυτή; Εμείς θεωρούμε πως επιβάλλεται να έρθουν, είτε ο κ. Κοτζιάς είτε ο κ. Καμμένος και να μας ενημερώσουν άμεσα γι' αυτό το θέμα. Ο κ. Κοτζιάς να μας πει, εάν η Ελλάδα στηρίζει την πολιτική της ανοιχτής πόρτας του ΝΑΤΟ και ο κ. Καμμένος – που στηρίζει και τον Πρόεδρο Τραμπ – αν γνωρίζει τη θέση του κ. Τραμπ για την πολιτική Ομπάμα περί ανοιχτής πόρτας του ΝΑΤΟ.

Η άποψή μας είναι ότι δεν μπορούμε να προχωρήσουμε σε συζήτηση και ψήφιση χωρίς να έχουμε ακούσει τους Υπουργούς Εξωτερικών και Εθνικής Άμυνας. Παρόλα αυτά και με δεδομένο ότι η κατάσταση έχει έτσι όπως έχει τεθεί στη σημερινή Επιτροπή, θα στηρίξουμε το συγκεκριμένο Πρωτόκολλο, αναφέροντας και ακούγοντας αυτές τις φοβίες και τις αγωνίες μας να τεθούν υπόψη της Επιτροπής. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Καλαφάτης.

ΣΤΑΥΡΟΣ ΚΑΛΑΦΑΤΗΣ (Εισηγητής της Νέας Δημοκρατίας): Ευχαριστώ, κύριε Πρόεδρε. Αντιλαμβανόμενος πλήρως τον λόγο, για τον οποίο η Εισηγήτρια του ΣΥΡΙΖΑ έκανε μια τόσο σύντομη εισήγηση για το συγκεκριμένο ζήτημα, θα προχωρήσω στη δική μου τοποθέτηση.

Κυρίες και κύριοι συνάδελφοι, η παρούσα συζήτηση επί του σχεδίου νόμου για την κύρωση του Πρωτοκόλλου για την προσχώρηση του Μαυροβουνίου στην Βορειοατλαντική Συνθήκη έχει διττή σημασία για τη χώρα μας, για δύο λόγους, εξίσου σπουδαίους: Κατά πρώτο λόγο, η Ελλάδα από κοινού με τα άλλα 27 μέλη, ως ισότιμο και ιστορικό μέλος της συμμαχίας, υποδέχεται το 29ο μέλος του ΝΑΤΟ. Κάθε νέα εισδοχή στη μεγάλη οικογένεια της Βορειοατλαντικής Συμμαχίας είναι αυτονόητο πως προκαλεί μεγάλη ικανοποίηση σε όλα τα μέλη της, που εργάζονται ακατάπαυστα για την προώθηση των σκοπών της.

Το ΝΑΤΟ, την επόμενη μέρα της λήξης του Ψυχρού Πολέμου, προέβη σε αναθεώρηση του στρατηγικού του δόγματος. Ορθά, διότι, οι προκλήσεις και οι απειλές της κοινής μας ασφαλείας, ακόμα και μετά τον τερματισμό του ανταγωνισμού μεταξύ των δύο πολιτικοκοινωνικών συστημάτων, με καθολική επικράτηση της φιλελεύθερης αστικής δημοκρατίας των αξιών και των δικαιωμάτων του ελεύθερου ανθρώπου και πολίτη, ουδέποτε εξαλείφθηκαν πλήρως, αφού μετακινήθηκαν και αναζωπυρώθηκαν σε νέες εστίες και πυρίκαυστες ζώνες.

Συνεπώς, η συμμαχία αποφάσισε να συνεχίσει να αποτελεί έναν ισχυρό πόλο σταθερότητας εντός ενός ταχύτατα μεταβαλλόμενου και ιδιαίτερα ασταθούς διεθνούς περιβάλλοντος, διευρύνοντας τον ορισμό της ασφάλειας του κόσμου που προασπίζει.

Πλέον, στο ευρύτατο πεδίο της στρατηγικής ασφάλειας της Συμμαχίας, η περιφερειακή αστάθεια, ιδίως για όμορες με μέλη της περιοχές, κατέχει εξέχουσα θέση. Στο επίκεντρο της προσοχής της βρίσκονται ασίγαστα εθνικά πάθη και εθνικιστικές εξάρσεις, ανεπίλυτες συνοριακές διαφορές και ζητήματα κακής γειτονίας, τοπικές αντιπαλότητες και εδαφικές διεκδικήσεις, μειονοτικά θέματα, πολιτικές, κοινωνικές και οικονομικές εξελίξεις που μπορούν να πυροδοτήσουν κλίμα έντασης και αποσταθεροποίησης και εν τέλει, να απειλήσουν την ασφάλεια και τη σταθερότητα, που εγγυάται η Ατλαντική Συμμαχία για τα μέλη της και τον κόσμο, ευρύτερα.

Εύλογα, όταν μιλάμε στον τόπο μας για τους κινδύνους της περιφερειακής αστάθειας, αναφερόμαστε σε κάτι που έχουμε βιώσει και που γνωρίζουμε πολύ καλά, τα Βαλκάνια. Γι’ αυτό και κατά δεύτερο λόγο, η Ελλάδα εμφατικά επιδοκιμάζει την προσχώρηση του Μαυροβουνίου στο ΝΑΤΟ. Η Χερσόνησος του Αίμου, το ιστορικό θέατρο των σκληρών συγκρούσεων και αντιπαραθέσεων που διαγράφουν ένα κύκλο έντασης που δεν κλείνει, τα Βαλκάνια, ως «πυριτιδαποθήκη της Ευρώπης» που διαχρονικά αποτελεί μια διαρκή απειλή της εύθραυστης ειρήνης στην ευρύτερη περιοχή της Νοτιοανατολικής Ευρώπης, είναι στην προτεραιότητα της Συμμαχίας από τη στιγμή που στρατηγικά προσανατολίστηκε στη διασφάλιση της σταθερότητας σ’ αυτόν τον ευαίσθητο γεωπολιτικά χώρο.

Με την είσοδο της Βουλγαρίας, της Ρουμανίας και της Σλοβενίας το 2004 και ακόλουθα της Αλβανίας και της Κροατίας το 2009 στο ΝΑΤΟ, δημιουργούνται σταθερά οι όροι και οι προϋποθέσεις να εισέλθουν τα βαλκανικά κράτη σε μια νέα εποχή συνεργασίας, συνεννόησης, ασφάλειας και ειρήνης. Η προσχώρηση του Μαυροβουνίου στη Συμμαχία αυτού του νεοπαγούς κράτους των Δυτικών Βαλκανίων, μιας ιδιαίτερης περιοχής της Χερσονήσου που ακόμα αναφύονται σημαντικά προβλήματα και προκύπτουν διαφορές, που δύσκολα γεφυρώνονται, συμβάλλει αναμφίβολα στη σπουδαία υπόθεση της προαγωγής και διατήρησης της ασφάλειας.

Ειδικότερα, η νατοϊκή ολοκλήρωση του Μαυροβουνίου μπορεί και πρέπει να αποτελέσει προανάκρουσμα της ευρωπαϊκής του ολοκλήρωσης, που επίσης, συνιστά έναν εξέχοντα όρο εμπέδωσης της περιφερειακής σταθερότητας και της πολυμερούς συνεργασίας και συνεννόησης στα Βαλκάνια. Η χώρα μας και στο επίπεδο των διμερών σχέσεων με το Μαυροβούνιο, αλλά και στο πλαίσιο της ατζέντας 2003 και 2014, καθώς και κατά την ελληνική Προεδρία της Ευρωπαϊκής Ένωσης, συνέβαλε τα μέγιστα για την προώθηση της συνεργασίας με την Ένωση, προσπάθεια, η οποία συνέτεινε στη σύνδεσή του με την Ευρωπαϊκή Ένωση δια της διαδικασίας σταθεροποίησης και σύνδεσης και εμπράκτως βοηθά το νεότευκτο κράτος να ορθοποδήσει και να βρει τη θέση που του αξίζει ανάμεσα στη Βορειοατλαντική Συμμαχία και στην Ευρωπαϊκή Ένωση προς όφελος προφανώς και των δικών μας συμφερόντων.

Η Νέα Δημοκρατία ιστορικά προσανατολισμένη στην Ευρώπη και αταλάντευτα ταγμένη στην προάσπιση των αρχών και αξιών που αντιπροσωπεύει και εγγυάται την ύπαρξή τους η Βορειοατλαντική Συμμαχία επ’ αγαθώ της ειρήνης και της ασφάλειας, τόσο της δικής μας όσο και του κόσμου μέσα στον οποίο πορεύεται η πατρίδα μας, δεν μπορεί παρά να επιχαίρει για την ευόδωση της προσπάθειας του Μαυροβουνίου να συστρατευτεί στην επίτευξη των στόχων που κι αυτή υπηρετεί, να συμπράττει στην ψήφιση της προσχώρησής του στη Συνθήκη και να συνεχίζει να συμπαρίσταται θερμά στις ειλικρινείς του ενέργειες να καταστεί σύντομα ισότιμο μέλος και στην Ευρωπαϊκή Ένωση. Σας ευχαριστώ, κύριε Πρόεδρε.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Παππάς.

ΧΡΗΣΤΟΣ ΠΑΠΠΑΣ (Ειδικός Αγορητής του Λαϊκού Συνδέσμου - Χρυσή Αυγή): Η συγκεκριμένη Κύρωση, που συζητάμε σήμερα, δυστυχώς, είναι μια τυπική υποχρέωση και κάθε άλλο παρά τυπική υποχρέωση θα έπρεπε να είναι της ελληνικής Πολιτείας, ως μέλους του ΝΑΤΟ, αλλά και της Ελληνικής Βουλής. Εν πάση περιπτώσει, με τη Συνθήκη αυτή προσχωρεί το Μαυροβούνιο στη Συνθήκη Βορείου Ατλαντικού, δηλαδή, στο ΝΑΤΟ.

Η προσχώρηση έχει υπογραφεί από την 13η Μαρτίου 2016 και τα συμβαλλόμενα μέρη, δηλαδή, ΝΑΤΟ και Μαυροβούνιο, αναγνωρίζουν ότι με την προσχώρηση του Μαυροβουνίου θα ενισχυθεί η ασφάλεια στην περιοχή του Βορείου Ατλαντικού. Ακόμα ένα μέλος του ΝΑΤΟ από την ημέρα εκείνη της Δευτέρας 4 Απριλίου 1949 που ήταν και η ημέρα σύστασης της συμμαχίας, όταν οι Υπουργοί Εξωτερικών των Η.Π.Α., της Μεγάλης Βρετανίας, της Γαλλίας, της Ιταλίας, του Βελγίου, του Καναδά και έξι ακόμα ευρωπαϊκών χωρών υπέγραψαν το Σύμφωνο του Βορείου Ατλαντικού και ίδρυσαν τον Οργανισμό του Βορειοατλαντικού Συμφώνου, γνωστό σε όλους μας ως ΝΑΤΟ. Είχε προηγηθεί βέβαια και το «Δόγμα Τρούμαν», καθώς και το «Σχέδιο Μάρσαλ».

Εδώ, σήμερα, μιλάμε για το Μαυροβούνιο, ένα νέο μέλος και καλούμαστε να επικυρώσουμε την ένταξή του. Μοιραία, λοιπόν, η σκέψη μας γυρίζει πίσω στις 24 Μαρτίου 1999, όταν τα νατοϊκά αεροσκάφη άρχισαν επιδρομές εναντίον στόχων στη Γιουγκοσλαβία. Η κωδική ονομασία της επιχείρησης ήταν «Ευσπλαχνικός Άγγελος» και είχε επισήμως, ως στόχο, την προστασία του Αλβανικού πληθυσμού στο Κόσοβο, που υποτίθεται ότι καταπιεζόταν από το καθεστώς Milošević. Στις συνομιλίες, που προηγήθηκαν στο Rambouillet της Γαλλίας, ο Milošević απέρριψε ως υποτελείς τους όρους της Συμφωνίας, που πρότειναν οι Η.Π.Α. και οι Δυτικές χώρες για την επίλυση του ζητήματος του Κοσόβου.

Κατά γενική εκτίμηση, οι συνομιλίες αυτές είχαν προσχηματικό χαρακτήρα, ώστε να δοθεί η εντύπωση ότι τηρούνται οι Αρχές της διεθνούς νομιμότητας, ενώ στην ουσία η απόφαση για τους βομβαρδισμούς είχε ληφθεί πριν ακόμα ξεκινήσουν οι διαπραγματεύσεις. Για τον λόγο αυτόν, άλλωστε, τέθηκαν όροι που σε καμία περίπτωση δεν θα μπορούσε να αποδεχτεί η Γιουγκοσλαβική ηγεσία. Για όσους δεν τρέφουν αυταπάτες, ο πραγματικός λόγος που οδήγησε το ΝΑΤΟ στην ισοπέδωση ενός ολόκληρου λαού, το έτος 1999, ουδεμία σχέση είχε με τους Αλβανούς του Κοσόβου. Ο John Norris, πρώην Διευθυντής Επικοινωνίας του Αναπληρωτή Υπουργού Εξωτερικών της Κυβέρνησης Clinton, Strobe Talbott, είναι αποκαλυπτικός σε ένα βιβλίο του, αναφορικά με τα πραγματικά κίνητρα του πολέμου στη Γιουγκοσλαβία. Με βάση τα λόγια του: *«η πορεία της Κοινότητας των Δυτικών Δημοκρατιών αποδεικνύει γιατί η Δημοκρατία του Milošević αποτελούσε αναχρονισμό στο διεθνές πεδίο, ενώ τα έθνη σε ολόκληρη την περιοχή επεδίωκαν να μεταρρυθμίσουν τις οικονομίες τους, να αμβλύνουν τις εθνικές εντάσεις και να διευρύνουν την Κοινωνία των Πολιτών, το Βελιγράδι συνέχιζε να κινείται στην αντίθετη κατεύθυνση. Δεν πρέπει, λοιπόν, να απορεί κανείς ότι το ΝΑΤΟ και η Γιουγκοσλαβία τέθηκαν σε τροχιά σύγκρουσης. Ήταν η αντίσταση της Γιουγκοσλαβίας στις ευρύτερες τάσεις πολιτικών και οικονομικών μεταρρυθμίσεων, όχι η δήθεν καταπίεση των Αλβανών του Κοσσυφοπεδίου -αυτό εξηγεί καλύτερα τους λόγους του πολέμου του ΝΑΤΟ».* Το ΝΑΤΟ βομβάρδισε τους λαούς που ήθελαν να αντισταθούν, τους λαούς που ήθελαν τα έθνη και τους πολιτισμούς τους, τους λαούς που δεν έσκυψαν κεφάλι.

Ειδικά, η σύμμαχος ορθόδοξη Σερβία πλήρωσε το γεγονός ότι δεν υποτάχθηκε στα σχέδια της Νέας Τάξης πραγμάτων και το αποτέλεσμα ήταν η διάλυση της Γιουγκοσλαβίας. Όσον αφορά στο Μαυροβούνιο, το έτος 2003, το Ομοσπονδιακό Κοινοβούλιο της Γιουγκοσλαβίας δημιούργησε την Κοινοπολιτεία Σερβίας και Μαυροβουνίου. Δημοψήφισμα της 21ης Μαΐου 2016 είχε ως αποτέλεσμα το 55,4% να ζητά την ανεξαρτητοποίηση του Μαυροβουνίου από την Ομοσπονδία με τη Σερβία, κάτι που αποδέχτηκε και η ίδια. Όντας διχασμένος ο λαός, το Μαυροβούνιο διακήρυξε την ανεξαρτησία του το έτος 2006 και το ίδιο έκανε και το Κοινοβούλιο της Σερβίας τον Ιούνιο 2006.

Σήμερα, λοιπόν, σαν μια ειρωνεία της τύχης, έχουμε το Μαυροβούνιο να εντάσσεται πλέον στο ΝΑΤΟ, μια ακόμα – δυστυχώς, θα το επαναλάβουμε – τυπική υποχρέωση, όμως εμείς θα πρέπει να τη δούμε αυτή καθαυτή κι όχι να τη δούμε ως υποχρέωση, αλλά σε σχέση με το συνολικό τρόπο προσέγγισης, πλέον, του ΝΑΤΟ και των παρεπόμενων υποχρεώσεων της πατρίδας μας. Τα δεδομένα έχουν αλλάξει και η γεωστρατηγική πραγματικότητα διαφέρει από αυτήν την δεκαετίας του 1950, καθώς δεν υπάρχει πια το Σύμφωνο της Βαρσοβίας και δεν υφίστανται οι υποτιθέμενες απειλές που υπήρχαν κάποτε.

Το ΝΑΤΟ, ο ρόλος του οποίου και η ύπαρξή του θα πρέπει να επανεξεταστεί και από την ελληνική πλευρά. Τι ακριβώς εξυπηρετεί στην παρούσα συγκυρία το ΝΑΤΟ και τι ακριβώς εξυπηρετεί ειδικά την πατρίδα μας; Το ΝΑΤΟ, το οποίο μέχρι τώρα τουλάχιστον λειτουργεί ως στρατιωτικός βραχίονας, ως αιχμή του δόρατος των Αμερικανικών σχεδιασμών ενάντια στη Ρωσία. Ένα βασικό ερώτημα είναι πώς θα λειτουργήσει πλέον το ΝΑΤΟ; *«Το ΝΑΤΟ είναι παρωχημένο, γιατί δεν βοήθησε εναντίον της τρομοκρατίας, αλλά ο στρατιωτικός οργανισμός παραμένει πολύ σημαντικός για αυτόν»*, δήλωσε πρόσφατα ο νυν Πρόεδρος των Η.Π.Α., Donald Trump, σε συνέντευξή του στην εφημερίδα “Times” του Λονδίνου. Συνεπώς, η όποια συζήτηση και προβληματισμός αυτό το νόημα έχει, δηλαδή, τον ρόλο του ΝΑΤΟ και το ερώτημα, αν υπάρχει λόγος ύπαρξής του πλέον.

Το ΝΑΤΟ, που ιδρύθηκε το 1949, για να προστατεύσει δήθεν την Ευρώπη από τον κομμουνιστικό κίνδυνο και να ενσωματώσει όλη τη δυτική Ευρώπη στην προοπτική της Ουάσιγκτον, αποδείχθηκε, μετά την κατάρρευση της Σοβιετικής Ένωσης, ότι δε λειτουργεί προς όφελος των περισσότερων λαών της Ευρώπης, συμπεριλαμβανομένου και του ελληνικού λαού.

Δεν είδαμε τι έπραξε το ΝΑΤΟ τον Σεπτέμβριο του 1955 στα επεισόδια, τα γνωστά ως Σεπτεμβριανά, στην Κωνσταντινούπολη; Δεν το είδαμε το ΝΑΤΟ, φυσικά, στην Κύπρο μας το 1974; Όχι μόνο δεν εμπόδισε, αλλά βοήθησε στην εδραίωση του Αττίλα και των τετελεσμένων του. Και δεν το βλέπουμε ούτε και τώρα, που υποτίθεται ότι θα προστάτευε τα θαλάσσια σύνορά μας, που, σε τελική ανάλυση, θα λέγαμε ότι είναι και σύνορα της συμμαχίας. Θα θωράκιζε, λέει, το ΝΑΤΟ τα σύνορά μας από τις συνεχείς ροές, από την εισβολή, στην ουσία, των λαθρομεταναστών. Τα μόνα συμφέροντα που προασπίζει, πλέον, αυτός ο Οργανισμός είναι αυτά διαφόρων νεοταξικών κύκλων, βιομηχάνων όπλων, τραπεζικών παραγόντων και μελών διαφόρων στοών και λεσχών.

Εμείς οι κακοί, εμείς οι φασίστες, που λέτε εσείς, έναντι υμών των νεοφιλελεύθερων αριστερών, οι οποίοι κάποτε ήσασταν αντινατοϊκοί και τώρα είστε νατοϊκότεροι των Αμερικανών, δε φοβόμαστε και σε αυτή την αίθουσα και στη Βουλή και έξω από τη Βουλή να λέμε έξω από το ΝΑΤΟ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ. Τον λόγο έχει ο κ. Θεοχαρόπουλος.

ΑΘΑΝΑΣΙΟΣ ΘΕΟΧΑΡΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Στις 19 Μαΐου του 2016, υπεγράφη στις Βρυξέλλες από τις Κυβερνήσεις των κρατών μελών της Συνθήκης του Βορείου Ατλαντικού, μεταξύ των οποίων και η Κυβέρνηση της χώρας μας, το Πρωτόκολλο Προσχώρησης στη Συνθήκη αυτή του Μαυροβουνίου.

Ήδη, το Μαυροβούνιο συμμετέχει σ’ όλες τις συνεδριάσεις του ΝΑΤΟ, ως παρατηρητής. Η πλήρης ένταξή του ως 29ου μέλους θα ολοκληρωθεί, όπως γνωρίζουμε καλά, μετά την κύρωση του Πρωτοκόλλου απ' όλα τα κράτη και τη Βουλή του Μαυροβουνίου, διαδικασία που αναμένεται να διαρκέσει πάνω από ένα χρόνο. Πράγματι, ο λαός του Μαυροβουνίου εμφανίζεται διχασμένος το τελευταίο χρονικό διάστημα απέναντι στο ΝΑΤΟ, καθώς είναι νωπές ακόμη οι πρόσφατες μνήμες, ενώ έχουν πραγματοποιηθεί και διαδηλώσεις. Τα τελευταία χρόνια διεξάγεται και στο Μαυροβούνιο μια καμπάνια υπέρ της ένταξης της χώρας στο ΝΑΤΟ. Σύμφωνα με τις δημοσκοπήσεις που έχουν διαρρεύσει, πάντως, είναι μοιρασμένη η κοινή γνώμη.

Το συγκεκριμένο ζήτημα, βέβαια, έχει και γεωπολιτικές διαστάσεις. Η Μόσχα δεν κρύβει τη δυσαρέσκειά της για την εξέλιξη αυτή, καθώς εξασθενεί ακόμη περισσότερο η επιρροή της στα Βαλκάνια. Η προηγούμενη διεύρυνση του ΝΑΤΟ έγινε το 2009 με την Κροατία και την Αλβανία. Ειδικά, όμως, η ένταξη του Μαυροβουνίου στο ΝΑΤΟ προκαλεί και συναισθηματική αντίδραση από την πλευρά της Ρωσίας, καθώς συνδέονται με πολλά χρόνια στενής συνεργασίας. Τόσο η Σερβία όσο και το Μαυροβούνιο, που αποτελούσαν ενιαίο κράτος πριν από το 2006, είναι, εκ παραδόσεως, σύμμαχοι με κοινές καταβολές. Ωστόσο, από τη διάσπαση της χώρας και μετά, το Μαυροβούνιο έχει υιοθετήσει, σε γενικές γραμμές, φιλοδυτική πολιτική, ενώ η Σερβία, ουσιαστικά, προσπαθεί να διατηρεί καλές σχέσεις τόσο με τη Μόσχα, η οποία την πιέζει να μην ενταχθεί στο ΝΑΤΟ και την Ευρωπαϊκή Ένωση όσο και με την Ευρωπαϊκή Ένωση και το ΝΑΤΟ, που κρατά σχέσεις, για να ενταχθεί και στους δύο αυτούς συνασπισμούς.

Όσον αφορά στις θέσεις της χώρας μας, είναι σταθερές για ένταξη των χωρών αυτών στους κόλπους του ΝΑΤΟ, υπό την προϋπόθεση, βέβαια, ότι κάθε υποψηφιότητα θα εξετάζεται χωριστά, θα πληροί τις προϋποθέσεις που θέτει η συμμαχία και, βέβαια, θα υποστηρίζεται από τους λαούς. Η Ελλάδα, λοιπόν, σ' αυτό το πλαίσιο, τάσσεται σταθερά υπέρ της ενίσχυσης και της συνεργασίας μεταξύ ΝΑΤΟ και Ευρωπαϊκής Ένωσης, υπό την προϋπόθεση, μεταξύ άλλων, ότι θα διατηρηθεί η αυτονομία λήψης αποφάσεων και, κυρίως, ότι η συνεργασία θα περιλαμβάνει όλα τα κράτη μέλη, μια επισήμανση που αφορά και στην Κυπριακή Δημοκρατία.

Προφανώς, στηρίζουμε την προσχώρηση στο ΝΑΤΟ και, στη συγκεκριμένη περίπτωση, του Μαυροβουνίου, στο οποίο η ιδιότητα του μέλους θα του δώσει τη δυνατότητα να συμβάλει στη διαμόρφωση της πολιτικής του ΝΑΤΟ, θα φέρει περισσότερη σταθερότητα και ασφάλεια στην περιοχή και, κατ' επέκταση, θα προωθήσει την ευημερία.

Πάντως, όπως ειπώθηκε και προηγουμένως, θα ήταν χρήσιμο να υπάρχει μια συνολική ενημέρωση και στην Ολομέλεια για το συγκεκριμένο θέμα, γιατί υπάρχει και δεύτερη ανάγνωση για αυτά τα πράγματα και μια ανησυχία, μήπως δεν εξελιχθούν τόσο ομαλά. Ή μάλλον, θα ήταν σωστό να πούμε ότι υπάρχουν αρκετοί αστάθμητοι παράγοντες, όπως το γεγονός ότι ναι μεν υπάρχει η τάση χωρών των Δυτικών Βαλκανίων να προσχωρούν σε υπερεθνικούς Οργανισμούς, με κίνητρα κυρίως οικονομικά και στρατιωτικά και ενδεχομένως και κοινωνικά εκφράζοντας το αίσθημα του συνανήκειν. Από την άλλη πλευρά, όμως, πρόκειται για χώρες που χαρακτηρίζονται από υψηλό αίσθημα εθνικής ταυτότητας και ανεξαρτησίας, οπότε αυτόματα εγείρονται ερωτήματα ως προς την βιωσιμότητα ενός τέτοιου εγχειρήματος.

Ένας άλλος αστάθμητος παράγοντας, βέβαια, είναι η τελική θέση και αντιμετώπιση της Ρωσίας. Κι εδώ, νομίζω ότι υπάρχουν – όπως έχουν καταγραφεί και στον διεθνή Τύπο – δύο σενάρια. Το πρώτο είναι να υπάρξουν αντίμετρα. Οι δηλώσεις, αυτή τη στιγμή, υπάρχουν δηλώσεις μόνο, όπως για παράδειγμα, ότι η Μόσχα τονίζει ότι η επέκταση της στρατιωτικής υποδομής της Βορειοατλαντικής συμμαχίας προς τα ανατολικά δεν μπορεί παρά να οδηγήσει σε απαντητικές ενέργειες.

Και βέβαια, η δεύτερη περίπτωση – που θεωρώ ότι είναι και η πιο πιθανή – είναι να μην εκδηλώσουν τέτοιες δράσεις, να υπάρχει ουσιαστικά απώλεια του ενδιαφέροντος από ένα σημείο και έπειτα, καθώς υπάρχουν δηλώσεις, όπως, για παράδειγμα του Σαμορούκοφ, του εμπειρογνώμονα, ότι πιστεύει ότι στρατηγικά για την Ρωσία η περιοχή έχει χάσει την ελκυστικότητά της. Έτσι, λόγω της ένταξης του Μαυροβουνίου στο ΝΑΤΟ, είναι μάλλον απίθανο να ακολουθήσουν σοβαρές δράσεις αντίμετρων της Ρωσίας στα Βαλκάνια.

Ένας άλλος αστάθμητος παράγοντας είναι οι Ηνωμένες Πολιτείες μετά την εκλογή, ιδίως, του Τράμπ. Γιατί το θέμα είναι αν θα συναινέσει ο νεοεκλεγείς Πρόεδρος της σφαίρας συμφερόντων του Πούτιν σε ορισμένα θέματα ή θα εκμεταλλευτεί σε άλλες περιπτώσεις την στενή του σχέση, για να προωθήσει τους βασικούς στόχους των Ηνωμένων Πολιτειών.

Φαίνεται αρκετά απρόβλεπτος μέχρι τώρα και πάντως φαίνεται ότι μετά και την εκλογή του ο Τράμπ, όσοι είχαμε ανησυχήσει την προηγούμενη περίοδο, την προεκλογική περίοδο στις Ηνωμένες Πολιτείες, στις πρώτες μέρες μετά την εκλογή του, μάλλον πρέπει να ανησυχούμε περισσότερο με όλα όσα έχει δηλώσει ή με όσα προχωρά στις πρώτες του ενέργειες. Και φαίνεται ότι η προεκλογική του ρητορεία δεν ήταν μόνο προεκλογική, συνεχίζει να έχει και αντίκτυπο στις αποφάσεις που λαμβάνει. Στο πλαίσιο αυτό, είναι ένας ακόμη απρόβλεπτος παράγοντας, που σχετίζεται και με το συγκεκριμένο θέμα.

Εν κατακλείδι, η προσχώρηση ενός μικρού κράτους στο ΝΑΤΟ, αν και φαινομενικά εντελώς ανώδυνη, μπορεί να σηματοδοτήσει ορισμένες εξελίξεις, γι' αυτό χρειάζεται και επιπρόσθετη ενημέρωση και την θέλουμε την ενημέρωση και στην Ολομέλεια στο συγκεκριμένο ζήτημα.

Και τέλος, θα ήθελα να σημειώσω όσον αφορά στο ΝΑΤΟ και σε ένα κρίσιμο θέμα που αφορά και στην χώρα μας σε σχέση με το προσφυγικό, πέρα από τον στρατιωτικό του ρόλο, χρήσιμο θα ήταν να μπορέσει να διασφαλίσει και μια πιο αποτελεσματική λειτουργία στη διαχείριση της προσφυγικής κρίσης, κάτι το οποίο δεν έχει γίνει μέχρι σήμερα.

Και ένα θέμα, το οποίο θα μπορούσε να βοηθήσει σε ορισμένα επίπεδα, πάντοτε βέβαια με τη θέση της χώρας μας, είναι ότι θέλουμε να λειτουργήσει σε επίπεδο Ευρωπαϊκής Ένωσης. Να υπάρξει, δηλαδή, ένας κοινός μηχανισμός αντιμετώπισης του προσφυγικού, ένας κοινός μηχανισμός άμυνας σ' αυτό το συγκεκριμένο ζήτημα, σε κάθε περίπτωση όπου μπορεί να βοηθήσει και το ΝΑΤΟ, θα πρέπει να το κάνει στο συγκεκριμένο ζήτημα, διότι είναι και ένα θέμα το οποίο, όπως πολύ καλά καταλαβαίνουμε όλοι, ξεπερνάει τα εθνικά, τα ευρωπαϊκά. Είναι ένα διεθνές ζήτημα και σ' αυτό το πλαίσιο θα πρέπει και θα ήταν θεμιτό να αναλάβει περισσότερες πρωτοβουλίες. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Τάσσος.

ΣΤΑΥΡΟΣ ΤΑΣΣΟΣ (Ειδικός Αγορητής του Κουμμουνιστικού Κόμματος Ελλάδος): Η κύρωση αυτού του Πρωτοκόλλου δεν είναι τίποτα άλλο και ενδεικτικό της όλο και βαθύτερης εμπλοκής της χώρας μας στους νατοϊκούς σχεδιασμούς και δράσεις. Και βέβαια, όταν λέμε νατοϊκούς, μαζί και δίπλα είναι και η Ευρωπαϊκή Ένωση.

Είναι φανερό ότι με την είσοδο του Μαυροβουνίου στο ΝΑΤΟ επιχειρείται η ενίσχυση του ΝΑΤΟ στην προσπάθεια, που κάνει, να περικυκλώσει τη Ρωσία που αυτή τη στιγμή είναι ο κύριος στρατηγικός της αντίπαλος στην Ευρώπη. Και αυτό γίνεται βέβαια παρά την αντίθεση του λαού του Μαυροβουνίου που σε ποσοστά πάνω από 60% αντιτίθεται σε αυτήν την ένταξη στο ΝΑΤΟ. Μάλιστα, γι' αυτό τον λόγο δεν έγινε και το δημοψήφισμα που είχαν υποσχεθεί, επειδή ήταν φανερό ότι θα καταψηφιζόταν.

Εδώ, λοιπόν, «πάνε περίπατο» οι λεγόμενες δημοκρατικές διαδικασίες, όποια αξία έχουν αυτές. Εδώ, βέβαια, τα «όχι» γίνονται «ναι», αλλά εν πάση περιπτώσει, δεν έκαναν ούτε το τυπικό.

Είναι φανερό ότι εμείς είμαστε αντίθετοι με την είσοδο του Μαυροβουνίου στο ΝΑΤΟ, πρώτον και κύριον, γιατί αυτό δεν συμφέρει τον λαό του Μαυροβουνίου, δεύτερον, δεν συμφέρει τον ελληνικό λαό και τρίτον, δεν συμφέρει τους λαούς της περιοχής, διότι με αυτό τον τρόπο ενδυναμώνεται ένας επιθετικός, ιμπεριαλιστικός Οργανισμός. Για αυτούς τους λόγους, θα το καταψηφίσουμε.

Η Έκθεση του Γενικού Λογιστηρίου του Κράτους ούτε λίγο ούτε πολύ μας λέει ότι μας συμφέρει να μπουν και άλλοι στο ΝΑΤΟ, γιατί έτσι θα μειωθεί η συμμετοχή μας από 1,0874% στο 1,0871%, δηλαδή, θα κερδίσουμε τρία δεκάκις χιλιοστά. Δηλαδή, μας συμφέρει να μπουν όλοι στο ΝΑΤΟ και οικονομικά. Ευχαριστώ.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ελένη Αυλωνίτου, Βάλια Βαγιωνάκη, Γιώργος Βαρεμένος, Γιάννης Δέδες, Κωνσταντίνος Δουζίνας, Δημήτριος Εμμανουηλίδης, Αντώνιος Συρίγος, Χρήστος Καραγιαννίδης, Αναστάσιος Πρατζόλης, Νικόλαος Φίλης, Γιαννακίδης Ευστάθιος, Μουσταφά Μουσταφά, Μάκης Μπαλαούρας, Συμεών Μπαλλής, Αριστείδης Μπαλτάς, Γεώργιος Τσόγκας, Νικόλαος Ξυδάκης, Γιώργος Πάντζας, Δημήτρης Ρίζος, Κώστας Σπαρτινός, Ελένη Σταματάκη, Αφροδίτη Σταμπουλή, Ολυμπία Τελιγιορίδου, Χαρίλαος Τζαμακλής, Μαρία Τριανταφύλλου, Βασίλης Τσίρκας, Σάββας Αναστασιάδης, Αθανάσιος Δαβάκης, Αναστάσιος Δημοσχάκης, Αθανάσιος Καββαδάς, Σταύρος Καλαφάτης, Ιωάννης Κεφαλογιάννης, Κωνσταντίνος Κουκοδήμος, Γεώργιος Κουμουτσάκος, Χρήστος Μπουκώρος, Κωνσταντίνος Τασούλας, Κωνσταντίνος Τσιάρας, Ιωάννης Σαχινίδης, Νικόλαος Κούζηλος, Χρήστος Παππάς, Αθανάσιος Θεοχαρόπουλος, Οδυσσέας Κωνσταντινόπουλος, Ανδρέας Λοβέρδος, Ιωάννης Δελής, Χρήστος Κατσώτης, Σταύρος Τάσσος, Δημήτριος Καμμένος, Κωνσταντίνος Κατσίκης, Ιωάννης Σαρίδης, Σπυρίδων Δανέλλης και Αικατερίνη Μάρκου.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Κατσίκης.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των ΑΝ.ΕΛ.): Κύριε Υπουργέ, κυρίες και κύριοι συνάδελφοι, το υπό συζήτηση και υπό ψήφιση νομοσχέδιο του Υπουργείου Εξωτερικών, που αφορά στην προσχώρηση του Μαυροβουνίου στη Συνθήκη της Βορειοατλαντικής Συμμαχίας έχει ενδιαφέρον, διότι ενδυναμώνεται το ΝΑΤΟ με τη συμμετοχή και αυτής της χώρας, η οποία υπέγραψε το Πρωτόκολλο, στις 19 Μαΐου 2016, στις Βρυξέλλες.

Ο Οργανισμός Βορειοατλαντικού Συμφώνου, όπως ξέρουμε, είναι μια στρατιωτική αμυντική συμμαχία χωρών της Δύσης, στην οποία μετέχει και η χώρα μας, που έχει σκοπό την ανάπτυξη της συνεργασίας μεταξύ των χωρών μελών σε διάφορους τομείς – στρατιωτικό, πολιτικό, οικονομικό, κοινωνικό και μορφωτικό – την προώθηση των γεωπολιτικών συμφερόντων για την αποτροπή της ένοπλης επίθεσης εναντίον κάποιας χώρας μέλους από άλλες, όσο μπορεί βέβαια αυτό να το τηρεί, για να είμαστε ειλικρινείς.

Η Συνθήκη του Βόρειου Ατλαντικού υπεγράφη στις 4 Απριλίου 1949, στην Ουάσιγκτον. Σήμερα, η Βορειοατλαντική Συμμαχία αριθμεί 28 χώρες μέλη. Όπως κάθε συμμαχία, το ΝΑΤΟ διοικείται και από τα 28 κράτη μέλη του. Τα κράτη αυτά συνεδριάζουν, για να διαβουλευτούν και για να συνεργαστούν στον τομέα ασφάλειας της άμυνας. Για το σκοπό αυτό, το ΝΑΤΟ προσφέρει ένα μοναδικό κρίκο μεταξύ των δύο αυτών ηπείρων για πολιτική συνεργασία, όπως επίσης, και για συνεργασία πάνω στην ασφάλεια. Δεσμεύεται για την προστασία των μελών του, με πολιτικά και στρατιωτικά Μέσα, ενθαρρύνει τη διαβούλευση και τη συνεργασία με μη νατοϊκά κράτη σε ένα ευρύ φάσμα, σχετιζομένων με την ασφάλεια τομέων, όπως είναι η αμυντική μεταρρύθμιση και η διατήρηση της ειρήνης.

Η Ελλάδα εισήλθε στη Βορειοατλαντική Συμμαχία με το δεύτερο κύμα διεύρυνσης, το 1952, επί κυβερνήσεως Νικολάου Πλαστήρα. Ήταν η πρώτη φορά που η Ελλάδα μετείχε σε μια μεγάλη συμμαχία, σε συνθήκες τυπικής ισότητας μαζί με τις μεγάλες δυνάμεις της Δύσης.

Το Μαυροβούνιο με τη συμμετοχή του στο ΝΑΤΟ πιστεύουμε ότι θα είναι σε θέση να εκμεταλλευτεί στο βέλτιστο βαθμό την όποια δυνατότητα προσφέρει η Συμμαχία σε θέματα εκπαίδευσης και επιμόρφωσης στελεχών, απόκτησης τεχνογνωσίας, σε ζητήματα επιχειρησιακών δογμάτων και οργανωτικών εξελίξεων. Επίσης, θα έχει πρόσβαση σε πληροφορίες, ώστε να αποκτήσει τεχνογνωσία στον εξαιρετικά κρίσιμο τομέα του κυβερνοπολέμου, καθώς και στην αντιμετώπιση κάθε είδους τρομοκρατικών και εξτρεμιστικών ομάδων, παρά το γεγονός ότι για το ΝΑΤΟ, αποφαινόμενος ο νέος Πρόεδρος των Η.Π.Α. και αφού το χαρακτήρισε παρωχημένο, επεσήμανε και την αναποτελεσματικότητά του στην αντιμετώπιση της τρομοκρατίας.

Ευελπιστούμε, λοιπόν, οι διορθωτικές κινήσεις – που από εδώ και πέρα αναμένουμε να κάνει – να αποβούν αποτελεσματικές, ώστε και σε αυτόν τον τομέα το ΝΑΤΟ να παράξει υπηρεσίες προς κοινή ωφελεία όλων, όχι μόνο των χωρών που το αποτελούν, αλλά και εκείνων που δημιουργούν το πρόβλημα στις υπόλοιπες χώρες, μεταξύ των οποίων συγκαταλέγεται και η δική μας χώρα.

Διατηρεί σε έναν βαθμό επιρροή στη διαδικασία διεύρυνσης συμμαχίας με τρόπο που να βοηθά την διαχείριση εθνικών ζητημάτων υψηλής σπουδαιότητας.

Σε αυτό το σημείο επιτρέψτε μου να κάνω μια αναφορά στις σχέσεις Ελλάδας και Μαυροβουνίου και να πω ότι οι διμερείς πολιτικές σχέσεις βρίσκονται σε πολύ ικανοποιητικό επίπεδο. Η Ελλάδα, στο πλαίσιο της συνολικής στρατηγικής της για τα Δυτικά Βαλκάνια, υποστηρίζει σταθερά την ευρωπαϊκή και ευρωατλαντική προοπτική του Μαυροβουνίου. Παρέχει, μάλιστα, στο Μαυροβούνιο τεχνογνωσία για θέματα Ευρωπαϊκής Ένωσης, με στόχο την επιτάχυνση της διαδικασίας ένταξής του σε αυτήν και βέβαια στο πλαίσιο σχετικού διμερούς μνημονίου συνεργασίας, που υπογράφτηκε το 2011.

Επιθυμία της χώρας μας, στην βάση των κοινών στοιχείων ιστορίας και πολιτισμού που μας συνδέουν με το Μαυροβούνιο, είναι η επέκταση της συνεργασίας σε όλους τους τομείς έρευνας και επενδύσεων, εμπορίου, αλλά και στρατιωτικής συνεργασίας. Κυρώνοντας, λοιπόν, το παρόν Πρωτόκολλο, το Μαυροβούνιο θα προσχωρήσει στην Συνθήκη του Βορείου Ατλαντικού και θα καταστεί συμβαλλόμενο μέρος.

Σύμφωνα με το άρθρο 10 της Συνθήκης αυτής, τα μέρη δύνανται δια ομοφώνου συμφωνίας να καλέσουν οποιοδήποτε ευρωπαϊκό κράτος, το οποίο είναι σε θέση να προαγάγει τις αρχές της Συνθήκης και να συμβάλει στην ασφάλεια της περιοχής του Βορείου Ατλαντικού.

Όπως προβλέπεται και στο άρθρο 2 του παρόντος, το Πρωτόκολλο θα τεθεί σε ισχύ, όταν όλα τα συμβαλλόμενα μέρη στην Συνθήκη θα έχουν γνωστοποιήσει την αποδοχή τους στην Κυβέρνηση των Ηνωμένων Πολιτειών της Αμερικής.

Κλείνοντας, θέλω να πω ότι οι Ανεξάρτητοι Έλληνες υπερψηφίζουμε την παρούσα κύρωση Πρωτοκόλλου, προκειμένου το Μαυροβούνιο να ενταχθεί στο ΝΑΤΟ, καθώς αναμένεται να βοηθήσει σημαντικά στην διατήρηση της ειρήνης και της σταθερότητας σε ολόκληρη την περιοχή της Βαλκανικής. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ, τον κ. Κατσίκη. Τελευταίος ειδικός ομιλητής είναι ο κ. Δανέλλης από το «Ποτάμι».

ΣΠΥΡΙΔΩΝ ΔΑΝΕΛΛΗΣ (Ειδικός Αγορητής του «Ποταμιού»): Ευχαριστώ, κύριε Πρόεδρε. Σε έναν κόσμο που ραγδαία αλλάζει και που η μόνη βεβαιότητα που έχουμε είναι ότι το αύριο δεν θα μοιάζει σε τίποτα με το χθες, σε μια post-truth πραγματικότητα, στην περίοδο της μετα-αλήθειας όπου βλέπουμε τα πάντα να διαφοροποιούνται, αυτά που δεν θα πιστεύαμε ότι μπορούσαν να ισχύουν, αν μας τα διηγούνταν χθες και όπου η Κίνα εμφανίζεται ως ο ένθερμος υποστηρικτής της συνέχειας της παγκοσμιοποίησης, την ίδια στιγμή, που ο νέος πλανητάρχης είναι ο κήρυκας του απομονωτισμού, του προστατευτισμού, του εθνικισμού, της επιστροφής στο κλειστό κράτος, την ίδια ακριβώς στιγμή και το ΝΑΤΟ καλείται να επαναπροσδιορίσει την δική του θέση, την δική του πραγματικότητα, το δικό του μέλλον.

Και βεβαίως δεν πρέπει να μας διαφεύγει ότι πέρα από τον νέο ρόλο που πρέπει το ίδιο το ΝΑΤΟ να περιγράψει και να ακολουθήσει, αυτό που πρέπει ακόμη να κάνει είναι και να ξεκαθαρίσει τις σχέσεις των μελών του μεταξύ των και βεβαίως και με το ίδιο το ΝΑΤΟ. Γιατί δεν πρέπει να μας διαφεύγει ότι είναι η πρώτη φορά από την ίδρυση του ΝΑΤΟ, όπου ο ηγέτης της μεγαλύτερης δύναμης, των Ηνωμένων Πολιτειών της Αμερικής, διαπιστώνει δημόσια ότι το ΝΑΤΟ ίσως δεν έχει πια την σπουδαιότητα ή τον ρόλο που κάποτε είχε και όταν η δεύτερη σε ισχύ δύναμη μέλος του ΝΑΤΟ η Τουρκία δια στόματος Ερντογάν έχει περισσότερες των δύο φορών εκφράσει ότι η Τουρκία ψάχνει πιθανώς και εναλλακτικές λύσεις για την σχέση της με το ΝΑΤΟ.

Μέσα σε αυτή την πραγματικότητα, εμείς θεωρούμε ότι είναι θετική η διεύρυνση του ΝΑΤΟ με ένα νέο μέλος, με ένα από τα νεότερα κράτη της Ευρώπης και βεβαίως, η ολοκλήρωση, η υλοποίηση ενός σχεδιασμού και μιας διακαούς επιθυμίας αυτής της νέας χώρας, του Μαυροβουνίου, από την ίδρυσή της για την ένταξη στο ΝΑΤΟ και έπεται η ένταξή της, όταν υπάρξει η ωριμότητα της πραγματικότητας της νέας διεύρυνσης της Ευρωπαϊκής Ένωσης, να συμβεί και αυτό.

 Εμείς θεωρούμε ότι είναι θετική η ένταξη του Μαυροβουνίου στο ΝΑΤΟ, διότι είναι ένας ενισχυτικός παράγοντας σταθερότητας σε μια περιοχή, η οποία διακρίνεται για το ταραγμένο παρελθόν της και ιδίως, για τις δύσκολες ισορροπίες του παρόντος της. Υπερψηφίζουμε, λοιπόν, το Πρωτόκολλο Ένταξης του Μαυροβουνίου στο ΝΑΤΟ και υπενθυμίζω, ότι το Μαυροβούνιο χρόνια τώρα συμμετέχει ως παρατηρητής σε όλες τις διαδικασίες του ΝΑΤΟ και των διαφόρων Οργανισμών, που αναφέρονται σε αυτό. Σας ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Δαβάκης.

ΑΘΑΝΑΣΙΟΣ ΔΑΒΑΚΗΣ: Κυρίες και κύριοι συνάδελφοι, η Κύρωση του Πρωτοκόλλου εισόδου του Μαυροβουνίου στη Βορειοατλαντική Συμμαχία αποτελεί από πολλές απόψεις ένα σημαντικό ζήτημα.

 Πρώτον, η ένταξη του Μαυροβουνίου θα είναι η πρώτη διεύρυνση της Ατλαντικής Συμμαχίας μετά από πάνω από 7 χρόνια ακινησίας σε αυτό το μέτωπο. Λαμβάνει δε, χώρα σε μια περίοδο αβεβαιότητας στις σχέσεις μεταξύ Δύσης και Ανατολής.

 Δεύτερον, το Πρωτόκολλο έρχεται προς ψήφιση στη Βουλή, πριν ολοκληρωθούν οι αντίστοιχες διαδικασίες του Αμερικανικού Κογκρέσου και πριν ξεκαθαρίσει η θέση της νέας Κυβέρνησης των ΗΠΑ απέναντι σε αυτό το ζήτημα. Γνωρίζω ότι η πλειοψηφία των χωρών μελών του ΝΑΤΟ έχουν, ήδη, κυρώσει το Πρωτόκολλο της ένταξης του Μαυροβουνίου στη Συμμαχία, με δεδομένη, όμως, την αυξημένη βαρύτητα των ΗΠΑ, η αλήθεια είναι ότι η διαδικασία της κύρωσης θα μπορούσε να είχε καθυστερήσει για ένα μικρό χρονικό διάστημα, έτσι ώστε η συζήτηση να λάβει χώρα σε μια χρονική στιγμή, κατά την οποία, θα είχαμε μια πιο καθαρή εικόνα όσον αφορά στη στάση της νέας ηγεσίας των ΗΠΑ. Μια τέτοια κίνηση θα είχε μηδενικό κίνδυνο να επιβαρυνθούν οι εξωτερικές σχέσεις της χώρας και αυτό το λέω με δεδομένη, ήδη, την αρνητική στάση της Ρωσίας απέναντι σε αυτό το ζήτημα.

Τρίτον, η περαιτέρω διεύρυνση του ΝΑΤΟ στα Δυτικά Βαλκάνια έρχεται σε μια εποχή όπου στον ευρύτερο περίγυρο της χώρας μας επικρατεί έντονη αβεβαιότητα. Οι συγκρούσεις σε Συρία, Λιβύη, Ιράκ, αλλά και Υεμένη, το προσφυγικό - μεταναστευτικό που ταλανίζει τον τόπο εδώ και ένα χρόνο, το διαφαινόμενο δημοψήφισμα για το πολιτειακό στη γείτονα Τουρκία, η σχετική έξαρση τρομοκρατικών επιθέσεων στην Ευρώπη και άλλα κρίσιμα ζητήματα συνθέτουν μια δύσκολη εξίσωση για την ελληνική εξωτερική πολιτική, αλλά και την πολιτική ασφάλειας για τη χώρα μας.

Με αυτά τα δεδομένα, διερωτώμεθα ποια πρέπει να είναι η στάση του Σώματος απέναντι σε ένα ερώτημα, όπως αυτό της Κύρωσης του Πρωτοκόλλου ένταξης του Μαυροβουνίου στο ΝΑΤΟ; Εδώ και πολλά χρόνια, η ελληνική εξωτερική πολιτική επιδιώκει να ενισχύσει τη σταθερότητα, την ασφάλεια και το σεβασμό της αρχής της καλής γειτονίας στην περιφέρεια της Βαλκανικής Χερσονήσου. Σε αυτό το πλαίσιο, η Ελλάδα στηρίζει τις προσπάθειες ένταξης κρατών της περιφέρειας στους δυτικούς θεσμούς, υπό μία προϋπόθεση ότι αυτά σέβονται τις αρχές του διεθνούς δικαίου και επιδεικνύουν μια διάθεση συνύπαρξης και ουσιαστικής συνεργασίας, έτσι όπως αρμόζει στις σχέσεις μεταξύ ετέρων και συμμάχων.

 Η ένταξη, λοιπόν, του Μαυροβουνίου στις δομές της Βορειοατλαντικής Συμμαχίας εξυπηρετούν σαφώς μακροπρόθεσμα αυτό το γενικό στόχο και με αυτό το δεδομένο θεωρώ πως το Σώμα πρέπει να ψηφίσει σήμερα υπέρ της Κύρωσης Πρωτοκόλλου, παρά τα τρία σημεία που σας προανέφερα και τα οποία θεωρώ ότι πρέπει να τύχουν της προσοχής για τις περαιτέρω ενέργειες της πολιτικής ηγεσίας του Υπουργείου Εξωτερικών. Σας ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει η κυρία Τελιγιορίδου.

ΟΛΥΜΠΙΑ ΤΕΛΙΓΙΟΡΙΔΟΥ (Εισηγήτρια του ΣΥΡΙΖΑ): Επί προσωπικού, γιατί δεν ήθελα να διακόψω τη ροή των Εισηγητών. Επειδή αναφέρθηκε από τον Εισηγητή της Νέας Δημοκρατίας ότι είναι «προφανής ο λόγος του σύντομου της εισήγησης». Θα ήθελα να του πω ότι αισθάνθηκα ότι σε αυτή την κύρωση πρέπει να πω το συγκεκριμένο θέμα της κύρωσης. Εάν θέλετε να κάνουμε μια συνολικότερη συζήτηση για το ΝΑΤΟ, φυσικά, να την κάνουμε. Λέω αυτά που πρέπει να πω και όταν πρέπει να τα πω.

Θα μου επιτρέψει, ο αγαπητός συνάδελφος, να εκτιμώ εγώ τον χρόνο, στον οποίο θεωρώ ότι ένας λόγος είναι συμπυκνωμένος ή χρονοτριβεί, απλά για να δείξει ότι κάτι λέει. Αν κάποιοι νομίζουν ότι μιλώντας περισσότερο, θα γίνουν περισσότερο πειστικοί, τους χαρίζω και τον δικό μου λόγο, αλλά πιστεύω ότι κρίνονται από τον ελληνικό λαό. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ πολύ.

ΣΤΑΥΡΟΣ ΚΑΛΑΦΑΤΗΣ (Εισηγητής της Νέας Δημοκρατίας): Μια παρέμβαση, γιατί υπάρχει μια παρερμηνεία. Δεν υπήρχε προσωπικός τόνος. Ήταν καθαρά πολιτική η παρατήρηση.

ΟΛΥΜΠΙΑ ΤΕΛΙΓΙΟΡΙΔΟΥ (Εισηγήτρια του ΣΥΡΙΖΑ): Για προφανή λόγο.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Νομίζω ότι τελείωσε τώρα. Δώσατε μια εξήγηση.

ΟΛΥΜΠΙΑ ΤΕΛΙΓΙΟΡΙΔΟΥ (Εισηγήτρια του ΣΥΡΙΖΑ): Εξήγησα στον προφανή λόγο, ότι δεν έχουμε μια γενικότερη συζήτηση σήμερα για το ΝΑΤΟ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Αλλά δέχεστε κι εσείς την φράση του κυρίου Καλαφάτη ότι δεν ήταν προσωπικό το σχόλιο.

ΣΤΑΥΡΟΣ ΚΑΛΑΦΑΤΗΣ (Εισηγητής της Νέας Δημοκρατίας): Φυσικά, δεν ήταν προσωπικό. Ήταν προφανής λόγος, και να το εξηγήσω, γιατί δεν ήταν προσωπικό. Ήταν προφανής η αλλαγή στάση του ΣΥΡΙΖΑ με αυτά, τα οποία έλεγε στο πρόγραμμά του σε σχέση με το ΝΑΤΟ, με αυτά, τα οποία ισχυρίζεται τώρα. Ήταν πολιτική η παρατήρηση.

ΟΛΥΜΠΙΑ ΤΕΛΙΓΙΟΡΙΔΟΥ (Εισηγήτρια του ΣΥΡΙΖΑ): Και πολιτικά σας απάντησα, και προφανώς δεν υποβαθμίζεται ο ρόλος που διαδραματίζει το ΝΑΤΟ στη διεθνή πραγματικότητα και μπορούμε να το συζητήσουμε σε μια άλλη Επιτροπή.

ΣΤΑΥΡΟΣ ΚΑΛΑΦΑΤΗΣ (Εισηγητής της Νέας Δημοκρατίας): Δεν είναι προσωπική αιχμή. Καταλαβαίνω ότι είναι δύσκολο κάποιος να υπερασπιστεί κάτι, μετά ….

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Αν ξεκινήσουμε τώρα να πούμε ο καθένας τι αναγκάστηκε να αλλάξει κ.λπ., δεν θα έχει νόημα.

ΣΤΑΥΡΟΣ ΚΑΛΑΦΑΤΗΣ (Εισηγητής της Νέας Δημοκρατίας): Ήταν πολιτική, πάντως, η παρατήρηση και αυτό θέλω να πω. Επειδή, εμείς ήμασταν αταλάντευτοι, όπως σας είπα.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Δεν ήταν προσωπικό. Τον λόγο έχει η κυρία Τριανταφύλλου.

ΜΑΡΙΑ ΤΡΙΑΝΤΑΦΥΛΛΟΥ: Ευχαριστώ, κύριε Πρόεδρε. Πολύ σωστά, τέθηκαν ζητήματα από όλους τους συναδέλφους, σε σχέση με την γεωπολιτική κατάσταση και τα νέα δεδομένα που δημιουργεί ή θα δημιουργήσει η ένταξη του Μαυροβουνίου στο ΝΑΤΟ.

Κατά την άποψή μου, δεν είναι μόνο θέμα ενημέρωσης, παρόλο που κι εγώ συμφωνώ ότι χρειάζεται ενημέρωση για τα επιμέρους ζητήματα, αλλά, ας το πούμε όπως πρέπει να το πούμε, είναι πολιτικό πρόβλημα. Τα ζητήματα συμμαχιών είναι πολιτικό ζήτημα, είναι ζήτημα ισορροπιών, είναι ζήτημα πολιτικών αποφάσεων και επιλογών. Μια χώρα έχει συμμαχίες, έχει υπογράψει συμμαχίες και για η Κυβέρνηση του ΣΥΡΙΖΑ – γιατί ακούστηκε κάτι για αλλαγή στάσης κ.λπ. – έχω να πω το εξής: Παρά την κριτική και τις σταθερές μας απόψεις για το ΝΑΤΟ, ωστόσο βρισκόμαστε μέσα σε μια συμμαχία και θεωρώ ότι η κυβερνητική ευθύνη του ΣΥΡΙΖΑ αφορά σε όλο τον ελληνικό λαό και όχι μόνο τους ψηφοφόρους του και ως εκ τούτου, νομίζω, ότι όπως και με την Ευρωπαϊκή Ένωση θα πρέπει να διαμορφώσουμε τέτοιες εξελίξεις και το πεδίο της λειτουργίας να είναι μέσα σ' αυτά τα ζητήματα, μέσα σ' αυτές τις εξελίξεις, ειδικά όπως έχει διαμορφωθεί και στην Ευρωπαϊκή Ένωση από το ευρώ και μετά, το ίδιο ισχύει και για το ΝΑΤΟ.

Ακούστηκαν πάρα πολλά και σημαντικά πράγματα, κατά την άποψή μου. Πίσω από την διαφαινόμενη ένταξη του κρατιδίου του Μαυροβουνίου στο ΝΑΤΟ, υπάρχει μια αλληλουχία γεγονότων και μαρτυρά ένα έντονο παρασκήνιο σε σχέση με τον συσχετισμό δύναμης και τις γεωπολιτικές ανακατατάξεις στην ευρύτερη περιοχή των Δυτικών Βαλκανίων.

Κατά την άποψή μου, επιχειρήθηκε από τον διαμελισμό της Γιουγκοσλαβίας και μετά, η εξάπλωση και η κυριαρχία του ΝΑΤΟ στην περιοχή των Βαλκανίων και η σταδιακή απεμπόληση του ρωσικού παράγοντα, ο οποίος παραδοσιακά θα πρέπει να πούμε ότι είχε σχέσεις με χώρες των Βαλκανίων και φυσικά, με το Μαυροβούνιο.

Κατά την άποψή μου, στόχος των Ηνωμένων Πολιτειών και των συμμάχων τους, πιθανά, ήταν ο σταδιακός έλεγχος της περιοχής της Μεσογείου και κατ' επέκταση, ο έλεγχος των δρόμων του φυσικού αερίου και των ενεργειακών κοιτασμάτων στην Μεσόγειο. Οι χώρες της Μεσογείου και τα Βαλκάνια βρίσκονται σε εξαιρετικά στρατηγικό σημείο, το είπαν όλοι, μεταξύ Ευρώπης, Ασίας και Αφρικής. Οι χώρες που «βρέχονται» από την Αδριατική θάλασσα, όπως είναι η Ελλάδα, η Ιταλία, η Κροατία, η Αλβανία, η Σλοβενία αποτελούν, ήδη, μέρος της συμμαχίας και η ρωσική επιρροή αρχίζει να φθίνει, ίσως και με τη συγκατάθεση της ίδιας της Ρωσίας, που έχει άλλες προτεραιότητες πλέον.

Θα πρέπει να πούμε δύο πράγματα σχετικά με τις διαδικασίες που έγιναν και στο Μαυροβούνιο. Ο Πρωθυπουργός του Μαυροβουνίου, Μίλο Τζουκάνοβιτς και η Κυβέρνηση, της οποίας ηγείται, έχει επιδείξει μια εξαιρετικά φιλοδυτική στάση, από την ανάληψη της διακυβέρνησης το 2012, γεγονός το οποίο δυσαρέστησε τα ρωσικά συμφέροντα, που δρουν στο Μαυροβούνιο. Εδώ, θα πρέπει να πω – μιας και όλοι αναφέρθηκαν στο 2006 και στην δημιουργία ανεξάρτητου κράτος – ότι η Ρωσία έπαιξε καταλυτικό ρόλο σε αυτήν την ανεξαρτητοποίηση.

Αυτό, που έχει πάντως σημασία σε κάθε περίπτωση να τονιστεί, είναι πως η γειτονιά μας και τα Δυτικά Βαλκάνια φαίνεται να μπαίνουν σε ένα νέο κύκλο ανακατατάξεων και ο οποίος θέλει ιδιαίτερη προσοχή και από τη μεριά μας, μιας και είμαστε συστατικό στοιχείο, η απόληξη των Βαλκανίων και οι τύχες μας διαμορφώθηκαν μέσα σε αυτό το χώρο. Οι χώρες που δημιουργήθηκαν ύστερα από τον διαμελισμό της Γιουγκοσλαβίας, αντιμετωπίζουν έντονο ζήτημα ταυτότητας, κατά την άποψή μου, και προσανατολισμού. Μέσα σε αυτό το ασταθές περιβάλλον και με τις μεγάλες δυνάμεις, όπως είναι η Ρωσία, οι Ηνωμένες Πολιτείες να υποδαυλίζουν και οι δυο και να εμπεδώνουν ένα κλίμα νευρικότητας, είναι αρκετά εύκολο οι σπίθες να πάρουν φωτιά.

Αν συνδυάσουμε και την μικροέκρηξη εθνικισμού, που παρατηρείται στην Αλβανία ή την μεγάλη έκρηξη εθνικισμού, κατά καιρούς, καθώς και δημοσιεύματα που θέλουν τη βάση του ΝΑΤΟ στην Κέρκυρα να αναβαθμίζεται με έξοδα της συμμαχίας, τότε είναι πιθανόν να δούμε να ξεκινούν γεγονότα εκεί ακριβώς, που δεν το περιμένουμε και δεν θα είναι η πρώτη φορά, άλλωστε. Πρέπει να συνυπολογίσουμε πως η παρουσία του ΝΑΤΟ στο Αιγαίο με αφορμή το προσφυγικό, είναι ήδη έντονη και μοιάζει να δημιουργείται ένας κλοιός εντός της Μεσογείου.

Νομίζω ότι εδώ μπαίνουν κάποια ερωτήματα και θα ήθελα να τα συζητήσουμε, καθώς είναι εδώ και ο Υπουργός. Πρέπει να ρωτήσουμε τι θα γίνει με τη Σερβία και με τα Σκόπια, δηλαδή, θα ενταχθούν και αυτές οι χώρες στο ΝΑΤΟ και τι προοπτική υπάρχει; Επιπλέον, εκτιμώ ότι αυτό που θα πρέπει να συζητήσουμε τελικά είναι ποιος είναι ο ρόλος της συμμαχίας και ποια η φυσιογνωμία της συμμαχίας τον 21ο αιώνα; Επίσης, ποια είναι η σχέση ή ποια νομίζουμε ότι θα είναι η σχέση – αν και όλα αυτά τα πράγματα εξελίσσονται, δεν υπάρχει μία στατικότητα, αυτό το κατανοούμε όλοι – ποια είναι η σχέση Ηνωμένων Πολιτειών και Ρωσίας;

Θα πρέπει εδώ να ξανατονίσουμε ότι, κατά την άποψή μας – μια θέση την οποία δεν απεμπολούμε – η Ρωσία πρέπει να είναι στρατηγικός εταίρος της Ευρώπης και νομίζω ότι θα πρέπει να εργαστούμε με αυτό. Βέβαια, όλα τα ερωτήματα, ξαναλέω, δεν τίθενται μέσα σε ένα σταθερό πλαίσιο, και μάλιστα τη στιγμή που και η ίδια η Κυβέρνηση των Ηνωμένων Πολιτειών έχει αλλάξει και όλοι περιμένουμε να δούμε πώς αυτό μπορεί να επηρεάσει την εξωτερική πολιτική και των Ηνωμένων Πολιτειών. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει η κύρια Βαγιωνάκη.

ΒΑΛΙΑ ΒΑΓΙΩΝΑΚΗ: Εγώ θα ήθελα να κάνω μόνο μια ερώτηση. Με προβληματίζει πάρα πολύ, δεδομένου ότι υπάρχει μια γενικότερη αναστάτωση, το ΝΑΤΟ σε σχέση με την Ευρωπαϊκή Ένωση, δηλαδή δεδομένου ότι ο Τραμπ έχει αυτή τη θέση, όσον αφορά στο ΝΑΤΟ και όλα τα γενικότερα άλλα θέματα, σε σχέση με την Ευρώπη και την άμυνα, την ενιαία αμυντική θέση πιθανόν της Ευρώπης, ποιο θα μπορούσε να είναι το μέλλον του ΝΑΤΟ;

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ. Αυτά είναι εξαιρετικά σημαντικά θέματα. Βέβαια δεν είναι το αντικείμενο της συζήτησής μας σήμερα, πιθανόν θα έπρεπε και με τους άλλους Υπουργούς και τα στελέχη των Υπουργείου Εξωτερικών να κάνουμε μια συζήτηση - ενημέρωση για όλα αυτά τα σημαντικά θέματα, τα οποία βάλατε. Προς το παρόν να ζητήσουμε από τον Αναπληρωτή Υπουργό, τον κ. Κατρούγκαλο, να απαντήσει στα θέματα που μπήκανε, καταρχάς.

ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών): Ευχαριστώ πολύ, κύριε Πρόεδρε. Και στο μείζον θέμα της ασφάλειας, η Κυβέρνησή μας ακολουθεί τον ίδιο σταθερό προσανατολισμό πολυδιάστατης εξωτερικής πολιτικής. Για παράδειγμα, στην περιοχή μας έχουμε προωθήσει, σε πολυμερές επίπεδο, την τετραμερή συνεργασία της Θεσσαλονίκης, που φέρνει σε σταθερή σχέση συνεργασίας και καλής γειτονίας, τη δική μας χώρα, την Αλβανία, τη Βουλγαρία και την πρώην Γιουγκοσλαβική Δημοκρατία της Μακεδονίας.

Επιδιώξαμε και πετύχαμε να είμαστε παράγοντες ασφάλειας και σταθεροποίησης ακριβώς στην περιοχή, που αυτή τη στιγμή βρίσκεται το μείζον διακύβευμα για την ειρήνη στον κόσμο, στην Μέση Ανατολή, με την συνδιάσκεψη της Ρόδου, όπου 14 χώρες, 7 Αραβικές και 7 ευρωπαϊκές συζήτησαν τις προοπτικές μόνιμης συνεργασίας τους, ούτως ώστε να αποτελέσουν ξεχωριστό πόλο ανάπτυξης, σταθερότητας, συνεργασίας, σχέσεων καλής γειτονίας.

Προφανώς, στο ίδιο πνεύμα πολυδιάστατης εξωτερικής πολιτικής, επιδιώκουμε, όπως ορθά ακούστηκε και από πλευράς της Αίθουσας, να βελτιωθούν οι σχέσεις της Ευρωπαϊκής Ένωσης με τη Ρωσία, με την αυτονόητη προϋπόθεση, βεβαίως, του σεβασμού του Διεθνούς Δικαίου και να ανευρεθούν σημεία προσέγγισης.

Επίσης, ορθά επισημάνθηκε, ότι το ΝΑΤΟ, το οποίο διαμορφώθηκε στο πλαίσιο ενός ψυχροπολεμικού περιβάλλοντος διπολικού κόσμου, πρέπει να συζητήσει σοβαρά και το ίδιο κι εμείς – τα μέλη του – τις προοπτικές της δραστηριότητας και της ύπαρξής του σ' ένα κόσμο, που όχι απλώς δεν είναι διπολικός, αλλά έχει απειλές, που προέρχονται πολλές φορές από μη κράτη, ασύμμετρες απειλές. Αυτά είναι θέματα, που προφανώς, θα πρέπει να συζητηθούν με ιδιαίτερη σοβαρότητα. Δεν είναι, όμως, το αντικείμενο της συνεδρίασής μας αυτό.

Εδώ, ερχόμαστε να εξετάσουμε το αίτημα ενός φιλικού κράτους της περιοχής μας, την ευρωπαϊκή προοπτική του οποίου στηρίζουμε με σταθερότητα σε ό,τι αφορά στις ενταξιακές του προοπτικές στην Ευρωπαϊκή Ένωση, όπως άλλωστε, στηρίζουμε και τις αντίστοιχες προοπτικές όλων των κρατών των Βαλκανίων, που δεν έχουν ακόμα επιτύχει την ένταξή τους στην Ευρωπαϊκή Ένωση.

Δεν ήταν μια εύκολη απόφαση από ό,τι φαίνεται, λόγω και της εσωτερικής πόλωσης στη χώρα αυτή, όμως, κατατέθηκε το συγκεκριμένο αίτημα, όπως προβλέπεται στις Καταστατικές Αρχές της Βορειοατλαντικής Συμμαχίας, τέθηκαν προϋποθέσεις μεταρρυθμίσεων, όπως γίνεται σ' αυτές τις περιπτώσεις, που υπάρχει συζήτηση ενταξιακή στους τομείς της ασφάλειας, του κράτους δικαίου, των θεμελιωδών δικαιωμάτων και της καταπολέμησης του οργανωμένου εγκλήματος και θεωρήθηκε ότι το Μαυροβούνιο ανταποκρίθηκε στις υποχρεώσεις, που έχει αναλάβει, στο πλαίσιο της διαπραγμάτευσης, που προηγήθηκε.

Ήδη, η χώρα αυτή συμμετέχει σε εταιρικές δράσεις του ΝΑΤΟ, από το 2009, συμμετέχοντας μάλιστα και στη σχετική διεθνή ειρηνευτική επιχείρηση ΙSAF, στο Αφγανιστάν.

Ενόψει τούτου, λοιπόν, αυτό που καλούμαστε να κάνουμε είναι να ανταποκριθούμε στην πρόθεση αυτής της φιλικής χώρας, μετά από διαδικασίες εσωτερικές, που όπως σας είπα στάθμισαν τους στρατηγικούς προσανατολισμούς της, για ένταξη στη νατοϊκή συμμαχία.

Και για τους λόγους, που νομίζω ότι από τις περισσότερες πλευρές της Αίθουσας διατυπώθηκαν, πρέπει να υποστηρίξουμε αυτό το αίτημα, χωρίς να σημαίνει ότι δεν θα πρέπει στη συνέχεια, όπως προανέφερα, να γίνει κι εδώ και γενικότερα, σε επίπεδο της Ευρωπαϊκής Ένωσης, μια σοβαρή συζήτηση για τις προοπτικές τις αμυντικές τις δικές μας, της Ευρωπαϊκής Ένωσης, ειδικά μάλιστα, την επαύριο του Brexit.

Δεν είναι μόνο η νέα αμερικανική διοίκηση, είναι και αναγκαιότητα να αποκτήσει αυτοδύναμη και αυτόφωτη, θα έλεγα, αμυντική πολιτική η Ευρωπαϊκή Ένωση, πολύ πέραν αυτών, που έχει ήδη πετύχει μέχρι τώρα. Με αυτές τις σκέψεις, λοιπόν, νομίζω ότι θα πρέπει να υπερψηφιστεί το σχέδιο νόμου και να προχωρήσουμε στην κύρωση του σχετικού Πρωτοκόλλου.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ πολύ, τον κ. Κατρούγκαλο.

Επομένως, το σχέδιο νόμου του Υπουργείου Εξωτερικών «Κύρωση του Πρωτοκόλλου για την προσχώρηση του Μαυροβουνίου στη Συνθήκη του Βορείου Ατλαντικού» γίνεται δεκτό επί της αρχής, κατ' άρθρον και στο σύνολό του, κατά πλειοψηφία.

Σήμερα τελειώσαμε, αλλά έχουμε ραντεβού για αύριο το πρωί στις 11, οπότε θα ξαναβρεθούμε όλοι μαζί, πολύ σύντομα.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Παρόντες ήταν οι Βουλευτές κ.κ. Βάλια Βαγιωνάκη, Κωνσταντίνος Δουζίνας, Δημήτριος Εμμανουηλίδης, Αντώνιος Συρίγος, Συμεών Μπαλλής, Κώστας Σπαρτινός, Ολυμπία Τελιγιορίδου, Χαρίλαος Τζαμακλής, Μαρία Τριανταφύλλου, Αθανάσιος Δαβάκης, Αναστάσιος Δημοσχάκης, Αθανάσιος Καββαδάς, Σταύρος Καλαφάτης, Κωνσταντίνος Τασούλας, Νικόλαος Κούζηλος, Αθανάσιος Θεοχαρόπουλος, Σταύρος Τάσσος, Δημήτριος Καμμένος και Σπυρίδων Δανέλλης.

Τέλος, και περί ώρα 19.10΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΚΩΝΣΤΑΝΤΙΝΟΣ ΔΟΥΖΙΝΑΣ ΜΑΡΙΑ ΤΡΙΑΝΤΑΦΥΛΛΟΥ**